..............(sz.) napirend

Előterjesztve: Gazdasági és Tulajdonosi Bizottsághoz

**E L Ő T E R J E S Z T É S**

**a Képviselő-testület 2018. március 22-i rendes ülésére**

**Tárgy:** A Budapest II. kerület, belterület 11461/2 hrsz-ú, természetben 1021 Budapest Vadaskerti u. 5-7, Völgy utca 1-3. szám alatti ingatlan ingyenes önkormányzati tulajdonba adásának kezdeményezése

**Készítette:**……………………………….. dr. Silye Tamás jogi osztály vezetője

**Egyeztetve:** …………………………….. Dankó Virág alpolgármester

**Látta**: …………………………….. dr. Szalai Tibor jegyző

…………………………………… dr. Murai Renáta jegyzői igazgató

A napirend tárgyalása zárt ülést nem igényel.

**Tisztelt Képviselő-testület!**

A nemzeti köznevelésről szóló 2011. évi CXC. törvény (továbbiakban Nktv.) 2014. szeptember 1. napjával hatályba lépett 8. § (2) bekezdése alapján „a gyermek abban az évben, amelynek augusztus 31. napjáig a harmadik életévét betölti, a nevelési év kezdő napjától legalább napi négy órában óvodai foglalkozáson vesz részt.”

Budapest Főváros II. Kerületi Önkormányzat (a továbbikaban: Önkormányzat) a fent idézett jogszabályhely hatályba lépését követően az új rendelkezésnek csak úgy tudott eleget tenni, hogy a Médiaszolgáltatás-támogató és Vagyonkezelő Alappal (a továbbikaban: MTVA) 2013. június 20. napján Együttműködési Megállapodást kötött a Magyar Állam tulajdonában és az MTVA vagyonkezelésében álló Budapest II. kerület, belterület 11461/2 hrsz-ú, természetben 1021 Budapest, Vadaskerti utca 5-7, Völgy utca 1-3. szám alatti „kivett óvoda” megnevezésű ingatlan 35 év határozott időre történő használatára vonatkozóan. *(1. melléklet – tulajdoni lap, 2. melléklet – helyszínrajz)*

Szerződő felek a szerződést megelőző tárgyalásaik során megegyeztek abban, hogy az ingatlant az Önkormányzat a jogszabályban előírt kötelezettsége teljesítése érdekében hosszú távon kívánja használni, az MTVA pedig a régóta üresen álló ingatlan állagromlását megakadályozva hosszú távon kívánja a vagyonkezelt ingatlan használatát biztosítani az Önkormányzat részére az Önkormányzat által történő rendeltetésszerű használatra alkalmassá tétel mellett. Mind az MTVA személye, mind a 35 éves határozott idejű használat az Önkormányzat számára garanciát szolgáltatott arra, hogy az ingatlant nagy volumenű beruházás keretében óvodai feladat ellátására alkalmassá tegye, mely beruházás a 2013. szeptember 1-ei óvodai nevelési év kezdetével befejeződött.

Az ingatlanban az Önkormányzat a Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 13. § (1) bekezdés 6. pontja, valamint az Nktv. 8. § (2) bekezdése alapján folyamatosan kötelezően ellátandó helyi önkormányzati feladatot (óvodai ellátás) végez. A Völgy Utcai Ökomenikus Óvoda az országban egyedülálló módon képviseli a keresztény hitre nevelés lehetőségét 10 csoporttal és 300 férőhelyes gyermeklétszámmal.

Szerződő felek a hosszú távú együttműködésük biztosítása érdekében a határozott idejű Megállapodásban kikötötték, hogy az rendes felmondással nem mondható fel, valamint a használat esetleges megszüntetése esetén (melyet két esetkörre szűkítettek le, és időközben a második esetkör az ingatlan tehermentesítése folytán okafogyottá vált) a Megállapodás 8. és 9. pontjában szabályozták az ingatlanra fordított értéknövelő beruházások elszámolásának rendjét.

A Kormány a Médiaszolgáltatás-támogató és Vagyonkezelő Alap adósságkonszolidációjáról és a feladatellátásához nem szükséges állami tulajdonú ingatlanok tulajdonosi joggyakorlásának visszaadásáról szóló 1711/2015.(X.5.) Korm. határozatában felhívta az  állami vagyon felügyeletéért felelős minisztert, hogy - a  Magyar Nemzeti Vagyonkezelő Zártkörűen működő Részvénytársaság (a  továbbiakban: MNV Zrt.) útján - tegye meg a  szükséges intézkedéseket a Médiaszolgáltatás-támogató és Vagyonkezelő Alap tulajdonosi joggyakorlása alatt álló, annak feladatellátásához nem szükséges, per-, teher- és igénymentes állami tulajdonú ingatlanok tulajdonosi joggyakorlásának a  MNV  Zrt. részére történő átadását tartalmazó, a  médiaszolgáltatásokról és a  tömegkommunikációról szóló 2010. évi CLXXXV. törvény 137/D. §-a szerinti megállapodás megkötése érdekében.

A hivatkozott Korm. határozat végrehajtása érdekében az MTVA 2018. február 15-én érkezett levélben kereste meg az Önkormányzatot a szükséges nyilatkozatok megtétele érdekében.

Az állami vagyonról szóló 2007. évi CVI. törvény (továbbiakban: Vtv.) 36. § (2) bekezdésének c) pontja alapján az állami vagyon tulajdonjoga ingyenesen átruházható helyi önkormányzat javára törvényben, vagy törvény felhatalmazása alapján kiadott jogszabályban foglalt feladatai elősegítése érdekében.

A Vtv. 3. §-a alapján a rábízott állami vagyon felett az államot megillető tulajdonosi jogok és kötelezettségek összességét tulajdonosi joggyakorlóként - ha törvény vagy miniszteri rendelet eltérően nem rendelkezik - az MNV Zrt. gyakorolja.

A médiaszolgáltatásokról és a tömegkommunikációról szóló 2010. évi CLXXXV. tv. 137/D. §-a alapján: „Az Alap - a Médiatanács előzetes jóváhagyásával - és a Magyar Nemzeti Vagyonkezelő Zrt. (a továbbiakban: MNV Zrt.) megállapodást köthet valamely vagyonelem tulajdonosi joggyakorlásának ingyenes, könyv szerinti értéken történő átadásáról. A megállapodás az állami vagyonért felelős miniszter jóváhagyásával jön létre. Az erre vonatkozó kezdeményezést az Alap és az MNV Zrt. együttesen nyújtja be az állami vagyonért felelős miniszter részére. A megállapodás létrejöttével az érintett vagyon a Vtv. 3. § (1) bekezdése szerinti vagyonnak minősül.”

Az Mötv. 13. § (1) bekezdése felsorolja helyi önkormányzatoknak a helyi közügyek, valamint a helyben biztosítható közfeladatok körében különösen ellátandó feladatait. Ezek körében a 6. pontként szerepel az **óvodai ellátás**.

A nemzeti vagyonról szóló 2011. évi CXCVI. törvény 13. § (4) bekezdése alapján a tulajdonjogot megszerző fél a nemzeti vagyoni körből ingyenesen tulajdonba adott ingatlant a tulajdonjog megszerzésétől számított 15 évig nem idegenítheti el, és a juttatás céljának megfelelően köteles hasznosítani, valamint állagát megóvni; az átruházott vagyon hasznosításáról évente beszámol a vagyont átadó szervezet felé. Ugyanezen törvény 13. § (5) bekezdése szerint az ingyenesen tulajdonba adott ingatlanon e törvény erejénél fogva 15 évig elidegenítési tilalom áll fenn. Az elidegenítési tilalomnak az átruházó javára szóló ingatlan-nyilvántartásba történő feljegyzését a tulajdonjog bejegyzése iránti kérelem benyújtásával egyidejűleg a vagyont átruházó szerv kérelmezi.

A Gazdasági és Tulajdonosi Bizottság ülésén az előterjesztést megtárgyalta, javaslata az ülésen kerül ismertetésre.

Az Önkormányzat vagyonáról és a vagyontárgyak feletti tulajdonosi jog gyakorlásáról, továbbá az önkormányzat tulajdonában lévő lakások és helyiségek elidegenítésének szabályairól, bérbeadásának feltételeiről szóló 34/2004.(X.13.) önkormányzati rendelet 11. § (1) bekezdése értelmében döntésre a Képviselő-testület jogosult.

Kérem a Tisztelt Képviselő-testületet az előterjesztés megtárgyalására és a határozati javaslat elfogadására.

**H a t á r o z a t i j a v a s l a t**

A Képviselő-testület úgy dönt, hogy **kezdeményezi** a **Budapest II. kerület, belterület 11461/2 helyrajzi számú, természetben 1021 Budapest II. kerület Vadaskerti utca 5-7., Völgy utca 1-3. szám alatti „kivett óvoda”** megnevezésű, 1.0600 ha alapterületű ingatlan Budapest Főváros II. Kerületi Önkormányzat részére történő ingyenes tulajdonába adását az állami vagyonról szóló 2007. évi CVI. törvény 36. § (2) bekezdésének c) pontja alapján.

Az ingatlant az Önkormányzat a nemzeti köznevelésről szóló 2011. évi CXC. törvény 8. § (2) bekezdése értelmében köznevelési feladatainak ellátása érdekében, a továbbiakban is óvodaként kívánja használni, mely Magyarország helyi önkormányzatairól szóló 2011. évi CLXXXIX. törvény 13. § (1) bekezdése alapján közfeladatok körében ellátandó önkormányzati feladat.

A Képviselő-testület úgy dönt, hogy a Magyar Állam tulajdonában álló, **Budapest II. kerület, belterület 11461/2 helyrajzi számú, természetben 1021 Budapest II. kerület Vadaskerti utca 5-7., Völgy utca 1-3. szám alatti „kivett óvoda”** megnevezésű, 1.0600 ha alapterületű ingatlan ingyenes önkormányzati tulajdonba adására vonatkozó kérelemnek helyt adó döntés esetén Budapest Főváros II. Kerületi Önkormányzat vállalja a tulajdonba adás érdekében felmerülő költségek megtérítését.

A nemzeti vagyonról szóló 2011. évi CXCVI. törvény 13. § (4) bekezdése alapján az Önkormányzat tudomásul veszi, hogy a nemzeti vagyoni körből ingyenesen tulajdonba adott ingatlant a tulajdonjog megszerzésétől számított 15 évig nem idegenítheti el, és a juttatás céljának megfelelően köteles hasznosítani, valamint állagát megóvni, továbbá az átruházott vagyon hasznosításáról évente beszámol a vagyont átadó szervezet felé. Ugyanezen törvény 13. § (5) bekezdése szerint az ingyenesen tulajdonba adott ingatlanon e törvény erejénél fogva 15 évig elidegenítési tilalom áll fenn. Az elidegenítési tilalomnak az átruházó javára szóló ingatlan-nyilvántartásba történő feljegyzését a tulajdonjog bejegyzése iránti kérelem benyújtásával egyidejűleg a vagyont átruházó szerv kérelmezi.

A Képviselő-testület felhatalmazza a Polgármestert arra, hogy az egyes jognyilatkozatokat az ingyenes tulajdonba adással kapcsolatos eljárás során megtegye.

Felelős: polgármester

Határidő: 180 nap

*A határozat elfogadásához egyszerű többségű szavazati arány szükséges.*

**B u d a p e s t, 2018. március 19. Dr. Láng Zsolt**

**polgármester**

Előterjesztés melléklete:

1. [tulajdoni lap](1.%20melléklet%20Tulajdoni%20lap.pdf)
2. [helyszínrajz](2.%20melléklet%20Helyszínrajz.pdf)